U-I-177/07, Up-2085/07
Natisni
Opravilna št.:
U-I-177/07, Up-2085/07
Datum odločitve:
15. 10. 2008
ECLI:
ECLI:SI:USRS:2008:U.I.177.07
Akt:
Ustavna pritožba zoper sodbo Upravnega sodišča št. U 1433/2004 z dne 23. 4. 2007
Zakon o upravnem sporu (Uradni list RS, št. 105/06) (ZUS), 1. odst. 73. čl. in 1. odst. 107. čl.
Zakon o inšpekcijskem nadzoru (Uradni list RS, št. 56/02 in 26/07) (ZIN), 3. odst. 24. čl.
Izrek:
Ustavna pritožba zoper sodbo Upravnega sodišča št. U 1433/2004 z dne 23. 4. 2007 se zavrže.
Pobuda za začetek postopka za oceno ustavnosti prvega odstavka 73. člena  in prvega odstavka 107. člena Zakona o upravnem sporu (Uradni list RS, št. 105/06) ter tretjega odstavka 24. člena Zakona o inšpekcijskem nadzoru (Uradni list RS, št. 56/02 in 26/07) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Ustavno sodišče zavrže ustavno pritožbo, če zoper izpodbijani posamični akt niso izčrpana vsa redna in izredna pravna sredstva.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.10.6.1 - Ustavno sodstvo - Postopek - Vmesni postopki - Izločitev sodnika - Izločitev na zahtevo sodnika.
Pravna podlaga:
Člen 25.3, 55.b.1.5, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Vasja Majhen, Ljubljana
Datum vloge:
5. 6. 2007
Vrsta odločitve:
sklep
Vrsta rešitve:
zavrženje
Dokument:
US28362
Dokument v PDF obliki:
U-I-177-07, Up-2085-07.pdf
84 KB
Prenesite datoteko
U-I-177/07
Up-2085/07-7
15. 10. 2008
SKLEP
Ustavno sodišče je v postopku za preizkus pobude in ustavne pritožbe Vasje Majhna, Ljubljana, na seji 15. oktobra 2008
sklenilo:
1. Ustavna pritožba zoper sodbo Upravnega sodišča št. U 1433/2004 z dne 23. 4. 2007 se zavrže.
2. Pobuda za začetek postopka za oceno ustavnosti prvega odstavka 73. člena  in prvega odstavka 107. člena Zakona o upravnem sporu (Uradni list RS, št. 105/06) ter tretjega odstavka 24. člena Zakona o inšpekcijskem nadzoru (Uradni list RS, št. 56/02 in 26/07) se zavrže.
Obrazložitev
1. Z izpodbijano sodbo je Upravno sodišče zavrnilo tožbo, ki jo je pritožnik vložil zoper odločitev pritožbenega upravnega organa o zavrnitvi pritožbe zoper sklep Inšpektorata Republike Slovenije za področje kulturne dediščine (v nadaljevanju Inšpektorat). Inšpektor je zavrgel pritožbo pritožnika kot prijavitelja v inšpekcijskem postopku zoper sklep Inšpektorata o ustavitvi inšpekcijskega postopka, predhodno uvedenega po uradni dolžnosti na prijavo pritožnika zaradi domnevnih kršitev nedostopnosti arhivskega gradiva. Pritožnik se ne strinja s stališčem, da mu kot vlagatelju prijave v inšpekcijskem postopku ni bil priznan položaj stranke v postopku. Izpodbijani odločitvi očita kršitev 14., 15., 22., 23., 25., 29. in 30. člena Ustave. Hkrati z ustavno pritožbo vlaga tudi pobudo za začetek postopka za oceno ustavnosti določb Zakona o upravnem sporu (v nadaljevanju ZUS-1), ki urejajo postopek s pravnimi sredstvi in nadaljevanje postopkov po uveljavitvi ZUS-1, ter tretjega odstavka 24. člena Zakona o inšpekcijskem nadzoru (v nadaljevanju ZIN), ki določa, kdo ima položaj stranke v postopku inšpektorja.
2. Ustavno sodišče je ustavno pritožbo zavrglo, ker pravna sredstva niso izčrpana (1. točka izreka). Razloge za takšno odločitev je Ustavno sodišče sprejelo v sklepu št. Up-2394/07 z dne 18. 12. 2007 (Uradni list RS, št. 122/07 in OdlUS XVI, 122).
3. Pobudo za začetek postopka za oceno ustavnosti oziroma zakonitosti predpisa lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Ker je Ustavno sodišče zavrglo ustavno pritožbo zaradi neizčrpanja pravnih sredstev, bo pobudnik lahko šele po izčrpanju pravnih sredstev hkrati z ustavno pritožbo na Ustavno sodišče vložil tudi pobudo za presojo ustavnosti v izreku navedenih določb ZUS-1 in ZIN. Zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi pete alineje prvega odstavka 55.b člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsedujoča sodnica mag. Marija Krisper Kramberger ter sodnici in sodniki mag. Marta Klampfer, mag. Miroslav Mozetič, dr. Ernest Petrič, Jasna Pogačar in Jan Zobec. Sodnik dr. Ciril Ribičič je bil pri odločanju o tej zadevi izločen. Sklep je sprejelo soglasno.
mag. Marija Krisper Kramberger
Predsedujoča sodnica